  Майя Бывальцева Удмуртиын Кам но Буй шуръёс вамен выжъёсты нимлыко усьтыны быгатозы 25-тӥ пӧсьтолэзе. Со сярысь 3-тӥ пӧсьтолэзе журналистъёслы вераз элькун тӧролэсь ужзэ огдырлы быдэсъясь Александр Бречалов. Тодэ вайытом, выж вылтӥ ужан мынон-ветлонэз2016-тӥ арын шуркынмонэ усьтӥзы. Али отӥ дун тырытэк ортчыны луэ. Азьвылгес Удмуртиысь кивалтэтын ивортӥзы, Кам вамен выж вылын валтӥсь ужъёсты пӧсьтолэзе йылпумъялозы шуыса. Лэсьтӥськонлэсь кыкетӥ люкетсэ — технологической потонъёс, юрттӥсь сооружениос но рекультивация — 1-тӥ куарусёнозь быдэстозы. Улосвыл тӧролэсь ужзэ огдырлы быдэсъясьлэн верамезъя, 25-тӥ пӧсьтолэзе элькунэ Россиысь транспортъя министр Максим Соколов лыктыны быгатоз. Озьы ик кивалтӥсь вераз, со нуналэ «адӟыны малпало, кызьы шлагбаум азьвыл соглаштэм тарифъёсъя усьтӥське-ворсаське». Кам вамен 1 иськемлэсь кузьгес выж Тарасовоысь паромен выжон интыослэсь кӧня ке уллапалазгес. Кыкетӥез (200 метр) — Буй шур вамен Камбаркаысь Башкортостанэ нуэ. Выль выжъёс Москваысен Екатеринбургозь Уфа пыр сюресэз 269 иськемлы вакчиятыны луонлык сётозы. Тегъёс: Авто Удмуртия АлександрБречалов Камваменвыж  